CELEX: 32021R0479
Language: ro
Date: 2021-03-22 00:00:00
Title: Regulamentul (UE) 2021/479 al Consiliului din 22 martie 2021 de modificare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei

22.3.2021   
               
               
                  RO
               
               
                  Jurnalul Oficial al Uniunii Europene
               
               
                  LI 99/13
               
            
         REGULAMENTUL (UE) 2021/479 AL CONSILIULUI
         din 22 martie 2021
         de modificare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia (PESC) 2021/482 a Consiliului din 22 martie 2021 de modificare a Deciziei 2013/184/PESC privind măsuri restrictive împotriva Myanmar/Birmaniei (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (UE) nr. 401/2013 al Consiliului (2) pune în aplicare măsurile prevăzute de Decizia 2013/184/PESC (3).
                  
               
                     (2)
                  
                  
                     La data de 22 martie 2021, Consiliul a adoptat Decizia (PESC) 2021/482, prin care a modificat Decizia 2013/184/PESC, inclusiv titlul acesteia. Consiliul a extins și criteriile de desemnare pentru a permite aplicarea unor măsuri restrictive specifice împotriva persoanelor fizice și juridice, a entităților și a organismelor ale căror activități subminează democrația și statul de drept în Myanmar/Birmania, precum și împotriva persoanelor juridice, a entităților și a organismelor deținute sau controlate de forțele armate din Myanmar/Birmania (Tatmadaw) sau care generează venituri forțelor armate din Myanmar/Birmania (Tatmadaw) sau oferă sprijin acestora, sau care obțin beneficii de la acestea și care contribuie astfel la activități care subminează democrația și statul de drept sau la săvârșirea de încălcări grave ale drepturilor omului în Myanmar/Birmania sau obțin beneficii din astfel de activități sau încălcări.
                  
               
                     (3)
                  
                  
                     Este necesară o acțiune de reglementare la nivelul Uniunii pentru a pune în aplicare măsurile prevăzute în Decizia (PESC) 2021/482, în special pentru a se asigura aplicarea acestora în mod uniform de către operatorii economici din toate statele membre.
                  
               
                     (4)
                  
                  
                     Prin urmare, Regulamentul (UE) nr. 401/2013 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 401/2013 se modifică după cum urmează:
            
                        1.
                     
                     
                        Titlul se înlocuiește cu următorul text:
                        „Regulamentul (UE) nr. 401/2013 al Consiliului privind măsuri restrictive având în vedere situația din Myanmar/Birmania și de abrogare a Regulamentului (UE) nr. 194/2008”.
                     
                  
                        2.
                     
                     
                        La articolul 4a, alineatul (3) se înlocuiește cu următorul text:
                        
                           „(3)   Anexa IV include:
                           
                                       (a)
                                    
                                    
                                       persoanele fizice care fac parte din forțele armate din Myanmar/Birmania (Tatmadaw), din forțele de poliție din Myanmar/Birmania și din poliția de frontieră care sunt răspunzătoare de încălcări grave ale drepturilor omului în Myanmar/Birmania;
                                    
                                 
                                       (b)
                                    
                                    
                                       persoanele fizice și juridice, entitățile sau organismele ale căror acțiuni, politici sau activități subminează democrația sau statul de drept în Myanmar/Birmania sau care participă la acțiuni care amenință pacea, securitatea sau stabilitatea în Myanmar/Birmania ori oferă sprijin acestor acțiuni;
                                    
                                 
                                       (c)
                                    
                                    
                                       persoanele fizice care fac parte din forțele armate din Myanmar/Birmania (Tatmadaw), din forțele de poliție din Myanmar/Birmania și din poliția de frontieră care sunt răspunzătoare de obstrucționarea acordării ajutorului umanitar civililor care au nevoie de ajutor;
                                    
                                 
                                       (d)
                                    
                                    
                                       persoanele fizice care fac parte din forțele armate din Myanmar/Birmania (Tatmadaw), din forțele de poliție din Myanmar/Birmania și din poliția de frontieră care sunt răspunzătoare de obstrucționarea desfășurării de investigații independente privind presupusele încălcări și abuzuri grave ale drepturilor omului;
                                    
                                 
                                       (e)
                                    
                                    
                                       persoanele juridice, entitățile sau organismele deținute ori controlate de forțele armate din Myanmar/Birmania (Tatmadaw) sau care generează venituri pentru forțele armate din Myanmar/Birmania (Tatmadaw) sau oferă sprijin acestora, sau care obțin beneficii de la forțele armate din Myanmar/Birmania;
                                    
                                 
                                       (f)
                                    
                                    
                                       persoanele fizice sau juridice, entitățile sau organismele asociate cu cele menționate la literele (a)-(e).”
                                    
                                 
                     
                  
                        3.
                     
                     
                        Se introduce următorul articol:
                        
                           „Articolul 4da
                           
                              (1)   Prin derogare de la articolul 4a, autoritățile competente ale statelor membre pot autoriza deblocarea anumitor fonduri sau resurse economice înghețate ori punerea la dispoziție a anumitor fonduri sau resurse economice, în condițiile pe care le consideră adecvate, după ce au constatat că furnizarea respectivelor fonduri sau resurse economice este necesară în scopuri umanitare, spre exemplu în vederea furnizării sau a facilitării furnizării de asistență, inclusiv de echipamente medicale și alimente, în scopul transferului de lucrători umanitari și al acordării de asistență conexă sau în scopul evacuărilor din Myanmar/Birmania.
                           
                           
                              (2)   Statul membru respectiv informează celelalte state membre și Comisia cu privire la orice autorizație acordată în temeiul alineatului (1), în termen de patru săptămâni de la autorizare.”
                           
                        
                     
                  
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  A se vedea pagina 37 din prezentul Jurnal Oficial.
         
            (2)  Regulamentul (UE) nr. 401/2013 al Consiliului din 2 mai 2013 privind măsuri restrictive instituite împotriva Myanmar/Birmaniei și de abrogare a Regulamentului (CE) nr. 194/2008 (JO L 121, 3.5.2013, p. 1).
         
            (3)  Decizia 2013/184/PESC a Consiliului din 22 aprilie 2013 privind măsuri restrictive împotriva Myanmar/Birmaniei și de abrogare a Deciziei 2010/232/PESC (JO L 111, 23.4.2013, p. 75).